ଭୁବନେଶ୍ୱର, ମାର୍ଚ୍ଚ ୫(ଲୋକାଲ ୱାୟାର): ସତ୍ୟ, ଧର୍ମ ଓ ଆଇନକୁ ଭଲ ପାଉଥିବା ଲୋକମାନେ ଅତୀତରେ ବଳିଦାନ ଦେଇଛନ୍ତି ବୋଲି ଶିକ୍ଷା ଓ ଅନୁସନ୍ଧାନ(ସୋଆ ଡିମଡ୍ ଟୁ ବି ୟୁନିଭର୍ସିଟି) ପକ୍ଷରୁ ଗୁରୁବାର ଅନୁଷ୍ଠିତ ଷଷ୍ଠ ସର୍ବଭାରତୀୟ ଲ' ସ୍କୁଲ ମିଟ୍ 'ଲିଗାଲ୍ ସ୍ପେକ୍ଟ୍ରା ୨୦୨୦'ର ଉଦଘାଟନୀ ସମାରୋହରେ ଯୋଗ ଦେଇ କହିଛନ୍ତି ରାଜ୍ୟପାଳ ପ୍ରଫେସର ଗଣେଶୀ ଲାଲ ।
ରାଜ୍ୟପାଳ କହିଥିଲେ, ଯେଉଁ ସମୟରେ ଯିଏ ସତ୍ୟ, ଧର୍ମ ଓ କାନୁନକୁ ଭଲ ପାଉଥିଲେ ସେମାନଙ୍କୁ ବଳିଦାନ ଦେବାକୁ ପଡ଼ଛି ।
ସକ୍ରେଟିସ୍, ଗାନ୍ଧୀ, ଯୀଶୁ ସମସ୍ତଙ୍କୁ ସତ୍ୟ ଓ ନ୍ୟାୟ ପାଇଁ ଦଣ୍ଡିତ ହେବାକୁ ପଡ଼ଛି ।
ହାଇକୋର୍ଟ ବାର୍ ଆସୋସିଏସନ ସଭାପତି ଗୋପାଳକୃଷ୍ଣ ମହାନ୍ତି ଅତିଥି ଭାବେ ଯୋଗ ଦେଇ କହିଥିଲେ, ଆଇନ ଛାତ୍ରମାନେ କେବଳ ଆଇନଜୀବୀ ଭାବେ ନୁହଁ ନୀତି ନିର୍ଦ୍ଧାରକ ତଥା ପ୍ରଶାସକ ଭାବେ ମଧ୍ୟ ଦାୟିତ୍ୱ ନିର୍ବାହ କରୁଛନ୍ତି ।
ଓଡ଼ିଶାର ଆଡଭୋକେଟ୍ ଜେନେରାଲ୍ ଅଶୋକ କୁମାର ପରିଜା କହିଥିଲେ, ଆଇନ ଶିକ୍ଷାର ଗୁଣାତ୍ମକ ମାନ ବୃଦ୍ଧି ଅତ୍ୟନ୍ତ ଗୁରୁତ୍ୱପୂର୍ଣ୍ଣ ବିଷୟ ।
ସୋଆ ଭାରପ୍ରାପ୍ତ କୁଳପତି ପ୍ରଫେସର ସୁଦାମ ଚନ୍ଦ୍ର ସିଙ୍କ ଅଧ୍ୟକ୍ଷତାରେ କାର୍ଯ୍ୟକ୍ରମ ଅନୁଷ୍ଠିତ ହୋଇଥିଲା ।
ଚାରି ଦିନ ଧରି ହେବାକୁ ଥିବା ଏହି 'ଲିଗାଲ୍ ସ୍ପେକ୍ଟ୍ରା ୨୦୨୦'ରେ ପ୍ରଫେସର ପି.କେ ପଟ୍ଟନାୟକ ଓ ସୋଆ ନ୍ୟାସନାଲ୍ ଇନଷ୍ଟିଚ୍ୟୁଟ୍ ଅଫ୍ ଲ'ର ଡିନ୍ ପ୍ରଫେସର ଏସ୍ କେ ଆଜାଦ ମଧ୍ୟ ଉପସ୍ଥିତ ଥିଲେ ।
ଭୁବନେଶ୍ୱର, ମାର୍ଚ୍ଚ ୫(ଲୋକାଲ ୱାୟାର): ଗୁରୁବାର ବିଜୁ ବାବୁଙ୍କ ଜନ୍ମ ବାର୍ଷିକୀ ଉତ୍ସବ ଅବସରରେ ନିଆରା ଢଙ୍ଗରେ ଭକ୍ତିପୂତ ଶ୍ରଦ୍ଧାଞ୍ଜଳି ଜଣାଇଚନ୍ତି ଭୁବନେଶ୍ୱର ପୋଖରୀପୁଟ ଇନ୍ଦ୍ରପସ୍ଥ କଲୋନୀ ଫେଜ୍-୨ରେ ଥିବା ଚିତ୍ରଶିକ୍ଷା ଅନୁଷ୍ଠାନ ଚିତ୍ରଶାଳାର କୁନି ଶିଳ୍ପୀମାନେ ।
ଚିତ୍ରଶିଳ୍ପୀ ସୁସ୍ମିତାରାଣୀ ରାଉତ ଓ ଚିତ୍ରଶାଳାର ପ୍ରତିଷ୍ଠାତା ଚିତ୍ରଶିଳ୍ପୀ ଅନସୂୟା ସାହୁଙ୍କ ତତ୍ତ୍ୱାବଧାନରେ କୁନି ଶିଳ୍ପୀମାନେ ମୁରୁଜରେ ତିଆରି କରିଛନ୍ତି ଏହି ଡାକୋଟା ବିମାନ ।
ଭୁବନେଶ୍ୱର, ମାର୍ଚ୍ଚ ୩(ଲୋକାଲ ୱାୟାର): ଉତ୍କଳ ବିଶ୍ୱବିଦ୍ୟାଳୟକୁ ବିଶ୍ୱସ୍ତରୀୟ କରାଇବାକୁ ବିଦେଶୀ ଶିକ୍ଷାନୁଷ୍ଠାନ ଗୁଡ଼ିକ ସହ ବୁଝାମଣାପତ୍ର ସ୍ୱାକ୍ଷର ହେବ ବୋଲି ମଙ୍ଗଳବାର ବିଶ୍ୱବିଦ୍ୟାଳୟ ପକ୍ଷରୁ ଅନୁଷ୍ଠିତ 'ଦକ୍ଷିଣ ଏସିଆରେ ବିଜ୍ଞାନ, ସମାଜ ଓ ରାଜନୀତି' ସମ୍ପର୍କିତ ଅନ୍ତର୍ଜାତୀୟ ସମ୍ମିଳନୀ ଅବସରରେ କହିଛନ୍ତି କୁଳପତି ପ୍ରଫେସର ସୌମେନ୍ଦ୍ର ମୋହନ ପଟ୍ଟନାୟକ ।
ସମ୍ମିଳନୀରେ ସେ କହିଥିଲେ, ଇତି ମଧ୍ୟରେ କାନାଡାସ୍ଥିତ ୟୁନିଭର୍ସିଟି ଅଫ୍ ଟରଣ୍ଟୋ ଓ ଅଷ୍ଟ୍ରେଲିଆର ମେଲବର୍ଣ୍ଣ ୟୁନିଭର୍ସିଟି ସହିତ ଏମଓୟୁ ହୋଇସାରିଛି ।
ଆନ୍ତର୍ଜାତିକସ୍ତରର ୩ଜଣ ପ୍ରଫେସରଙ୍କୁ ଉତ୍କଳ ବିଶ୍ୱବିଦ୍ୟାଳୟରେ 'ଭିଜିଟିଂ ପ୍ରଫେସର୍' ଭାବେ ନିଯୁକ୍ତି ଦିଆଯାଇଛି । ଆସନ୍ତା ଦିନରେ ଅଧିକ ପ୍ରଫେସର ଭିଜିଟିଂ ପ୍ରଫେସର ଭାବେ ଆସିବାର କାର୍ଯ୍ୟକ୍ରମ ରହିଛି ।
ସମ୍ମିଳନୀରେ ଜେଏନୟୁ ସମାଜ ବିଜ୍ଞାନ ବିଭାଗର ପ୍ରଫେସର ନୀଳିକା ମେହୋତ୍ରା, ପିଜି କାଉନସିଲ୍ ଅଧ୍ୟକ୍ଷା ପ୍ରଫେସର ସବିତା ଆଚାର୍ଯ୍ୟ, ବରିଷ୍ଠ ପ୍ରଶାସନିକ ଅଧିକାରୀ ଆର୍ ବାଲକ୍ରିଷ୍ଣନ୍ ପ୍ରମୁଖ ଯୋଗ ଦେଇଥିଲେ ।
ଭୁବନେଶ୍ୱର, ମାର୍ଚ୍ଚ ୨(ଲୋକାଲ ୱାୟାର): ରାଜଧାନୀ ଭୁବନେଶ୍ୱରର ୟୁନିଟ-୩ ସ୍ଥିତ ପ୍ରଦର୍ଶନୀ ପଡ଼ିଆରେ ସୋମବାର ରାଜ୍ୟସ୍ତରୀୟ ହସ୍ତଶିଳ୍ପ ପ୍ରଦର୍ଶନୀକୁ ହସ୍ତତନ୍ତ, ବୟନ ଓ ହସ୍ତଶିଳ୍ପ ମନ୍ତ୍ରୀ ପଦ୍ମିନୀ ଦିଆନ ଉଦଘାଟନ କରିଛନ୍ତି ।
ଉତ୍ପାଦିତ ସାମଗ୍ରୀ ଗୁଡ଼ିକର ବିକ୍ରିରେ ସହାୟତା ନିମନ୍ତେ ହସ୍ତତନ୍ତ, ବୟନ ଓ ହସ୍ତଶିଳ୍ପ ବିଭାଗ ଅନ୍ତର୍ଗତ ହସ୍ତ ଓ କୁଟୀର ଶିଳ୍ପ ନିର୍ଦ୍ଦେଶାଳୟ ମାଧ୍ୟମରେ ଚଳିତ ବର୍ଷ ଏହି ରାଜ୍ୟସ୍ତରୀୟ ପ୍ରଦର୍ଶନୀ ମାର୍ଚ୍ଚ ୨ ତାରିଖରୁ ୮ ତାରିଖ ପର୍ଯ୍ୟନ୍ତ ଅନୁଷ୍ଠିତ ହେଉଛି ।
ପ୍ରଦର୍ଶନୀରେ ୧୧୦ଟି ଷ୍ଟଲ ନିର୍ମାଣ କରାଯାଇଛି । ୧୩୬ ଜଣ କାରିଗରଙ୍କୁ ବିନା ଦେୟରେ ତାହା ପ୍ରଦାନ କରାଯାଇଛି ।
କେନ୍ଦୁଝର, ଯାଜପୁର, ବାଲେଶ୍ୱର, ସୁବର୍ଣ୍ଣପୁର, ବରଗଡ଼, ଖୋର୍ଦ୍ଧା, ନୟାଗଡ଼, ଢେଙ୍କାନାଳ, ମୟୁରଭଞ୍ଜ, ଜଗତସିଂହପୁର, କଟକ, ନବରଙ୍ଗପୁର, ସମ୍ବଲପୁର, ବଲାଙ୍ଗୀର, କେନ୍ଦ୍ରାପଡ଼ା, ପୁରୀ, ସୁନ୍ଦରଗଡ଼, ଝାରସୁଗୁଡ଼ା, ଗଞ୍ଜାମ, ମାଲକାନଗିରି, କନ୍ଧମାଳ ଓ ବୌଦ୍ଧ ଜିଲ୍ଲା ଏଥିରେ ଅଂଶ ଗ୍ରହଣ କରୁଛନ୍ତି ।
ପ୍ରଦର୍ଶନୀରେ ପ୍ରାୟ ୫୦ ଲକ୍ଷ ଟଙ୍କାରୁ ଅଧିକ ହସ୍ତଶିଳ୍ପ ସାମଗ୍ରୀ ବିକ୍ରି ହେବାର ଆକଳନ କରାଯାଇଛି ।
ଉଦଘାଟନୀ କାର୍ଯ୍ୟକ୍ରମରେ ହସ୍ତଶିଳ୍ପ ଓ କୁଟୀର ଶିଳ୍ପ ନିର୍ଦ୍ଦେଶକ ବସନ୍ତ କୁମାର ଦାଶ, ହସ୍ତତନ୍ତ, ବୟନ ଓ ହସ୍ତଶିଳ୍ପ ବିଭାଗର ସ୍ୱତନ୍ତ୍ର ସଚିବ ଶ୍ରୀକାନ୍ତ ପୃଷ୍ଟି, ଯୁଗ୍ମ ସଚିବ ଅଞ୍ଜନା ପଣ୍ଡା ପ୍ରମୁଖ ଉପସ୍ଥିତ ଥିଲେ ।
କେନ୍ଦ୍ରାପଡ଼ା, ମାର୍ଚ୍ଚ ୧(ଲୋକାଲ ୱାୟାର): ସହର ସଫା କରିବାକୁ ରବିବାର ଛୁଟି ଦିନରେ ଖୋଦ୍ ଜିଲ୍ଲାପାଳ ଝାଡ଼ୁ ଧରି ରାସ୍ତାକୁ ବାହାରିବା ଘଟଣା କେନ୍ଦ୍ରାପଡ଼ା ଜିଲ୍ଲାବ୍ୟାପୀ ଚର୍ଚ୍ଚାର ବିଷୟ ହୋଇଛି ।
କେନ୍ଦ୍ରାପଡ଼ା ପୌରସଂସ୍ଥା ପକ୍ଷରୁ ରବିବାର ସକାଳେ ଅନୁଷ୍ଠିତ ହୋଇଥିଲା 'ରୂପାନ୍ତରଣ' କାର୍ଯ୍ୟକ୍ରମ । ପ୍ରତ୍ୟେକ ରବିବାର ପୌରାଞ୍ଚଳରେ ଏହି କାର୍ଯ୍ୟକ୍ରମ କରିବାକୁ ଜିଲ୍ଲା ପ୍ରଶାସନ ପକ୍ଷରୁ ନିର୍ଦ୍ଦେଶ ଦିଆଯାଇଛି ।
ଆଜି ପୌରନିର୍ବାହୀ ଅଧିକାରୀ ଦେବ ପ୍ରସାଦ ବଳଙ୍କ ଅଧ୍ୟକ୍ଷତାରେ ଅନୁଷ୍ଠିତ କାର୍ଯ୍ୟକ୍ରମରେ ଜିଲ୍ଲାପାଳ ସମର୍ଥ ବର୍ମା ଏବଂ ଅନ୍ୟାନ୍ୟ ଅଧିକାରୀମାନେ ଯୋଗ ଦେଇଥିଲେ ।
ଏହି ଅବସରରେ ଜିଲ୍ଲାପାଳ ଶ୍ରୀ ବର୍ମା ପୌର ଅଧିକାରୀଙ୍କ ସହ ମିଶି ହାତରେ ଗ୍ଳୋବ୍ସ ପିନ୍ଧି ଝାଡ଼ୁ ଧରି ତିନିମୁହାଣୀ ଛକ ନିକଟରେ ରାସ୍ତାରେ ଝାଡ଼ୁ କରି ଅଳିଆ ଆବର୍ଜନା ଉଠାଇଥିଲେ ।
ପୌରସଂସ୍ଥାର କର୍ମଚାରୀ, ବିଜୁ ଯୁବ ବାହିନୀର କାର୍ଯ୍ୟକର୍ତ୍ତାଙ୍କ ସମେତ ବିଭିନ୍ନ ସଙ୍ଗଠନର ସଦସ୍ୟମାନେ ମଧ୍ୟ ଏହି ସଫେଇ କାର୍ଯ୍ୟକ୍ରମରେ ସାମିଲ ହୋଇଥିଲେ ।
ଉଲ୍ଲେଖଯୋଗ୍ୟ, ୫-ଟି କାର୍ଯ୍ୟକ୍ରମ ଅନୁଯାୟୀ କେନ୍ଦ୍ରାପଡ଼ା ସହରକୁ ସ୍ୱଚ୍ଛ ରଖିବାକୁ ଏହି ଅଭିଯାନ କରାଯାଉଛି ।
ପୂର୍ବରୁ ଜିଲ୍ଲାପାଳ ଆରଟିଓ ପରିସରରେ ଏବଂ ପୁଲିସ ମୁଖ୍ୟାଳୟରେ ଏସପି ନୀତିଶେଖର ମଧ୍ୟ ସଫେଇ କରି ଚର୍ଚ୍ଚାର ପରିସରକୁ ଆସିଥିଲେ ।
ବଲାଙ୍ଗିର, ମାର୍ଚ୍ଚ ୦୧ (ଲୋକାଲ ୱାୟାର): ବଲାଙ୍ଗିରଠାରେ ଭୀମଭୋଇ ଶନିବାର ଭିନ୍ନକ୍ଷମ ସାମର୍ଥ୍ୟ ଶିବିର ଅନୁଷ୍ଠିତ ହୋଇଥିବା ବେଳେ ଏହି ଶିବିରରେ ଭିନ୍ନକ୍ଷମ ହିତାଧିକାରୀଙ୍କୁ ସେମାନଙ୍କ ଆବଶ୍ୟକ ଜିନିଷ ପ୍ରଦାନ କରା ଯାଇଛି ।
ବଲାଙ୍ଗିର ବ୍ଲକ ଅଧ୍ୟକ୍ଷ ଗୋଲାପ ବାଗ୍ ଆନୁଷ୍ଠାନିକ ଭାବେ ଏହାର ଉଦଘାଟନ କରିଥିଲେ ।
ଏହି କ୍ରମରେ ହିତାଧିକାରୀମାନଙ୍କୁ ଶିବିରରେ ଭିନ୍ନକ୍ଷମ ପ୍ରମାଣପତ୍ର ସମେତ ପେନସନ୍ କାଗଜପତ୍ର, ବ୍ୟାଙ୍କ ପାସବୁକ୍ ଏବଂ ସ୍ୱତନ୍ତ୍ର ସହାୟତା ଯୋଗାଇ ଦିଆଯାଇଛି।
ଏଠାରେ ୩୧୦ ଜଣ ଭିନ୍ନକ୍ଷମ ସାମିଲ ହୋଇଥିଲେ।
ଭୁବନେଶ୍ୱର, ଫେବ୍ରୁଆରୀ ୨୯(ଲୋକାଲ ୱାୟାର): ନେହରୁ ଯୁବ କେନ୍ଦ୍ର ପକ୍ଷରୁ ଭୁବନେଶ୍ୱରର ପୋଖରୀପୁଟଠାରେ ଆୟୋଜିତ ୧୫ ଦିନିଆ 'ଏକ ଭାରତ ଶ୍ରେଷ୍ଠ ଭାରତ' କାର୍ଯ୍ୟକ୍ରମ ଶନିବାର ଉଦଯାପିତ ହୋଇ ଯାଇଛି ।
ଏହି କାର୍ଯ୍ୟକ୍ରମରେ ଗୃହ ମନ୍ତ୍ରୀ କ୍ୟାପଟେନ ଦିବ୍ୟଶଙ୍କର ମିଶ୍ର ଯୋଗ ଦେଇ ତାଲିମରେ ଅଂଶ ଗ୍ରହଣ କରିଥିବା ଯୁବକ ଯୁବତୀଙ୍କୁ ଦେଶ ଗଠନରେ ସାମିଲ ହେବା ସହ ବିଭ୍ରାନ୍ତକାରୀ ତତ୍ତ୍ୱମାନଙ୍କ ଦ୍ୱାରା ବିପଥଗାମୀ ହେବାଠାରୁ କ୍ଷାନ୍ତ ରହିବାକୁ ଉପଦେଶ ଦେଇଥିଲେ ।
କାର୍ଯ୍ୟକ୍ରମରେ ନେହରୁ ଯୁବକେନ୍ଦ୍ରର ରାଜ୍ୟ ନିର୍ଦ୍ଦେଶକ ଜେ.ପି. ଶର୍ମା, ଝାରସୁଗୁଡ଼ା ଓ ପୁରୀ ଜିଲ୍ଲାର ଯୁବ ସଙ୍ଗଠକ ଆର.କେ. ସୋନି, ଜେ.ଏସ. ଯୋଶୀ ଏବଂ ପ୍ରଦୀପ କୁମାର ଉପସ୍ଥିତ ଥିଲେ ।
ତାଲିମ କାର୍ଯ୍ୟକ୍ରମରେ ଉଭୟ ଓଡ଼ିଶା ଓ ମହାରାଷ୍ଟ୍ରର ୧୦ଟି ଜିଲ୍ଲାରୁ ଆସିଥିବା ୧୦୦ରୁ ଅଧିକ ଯୁବଯୁବତୀ ଅଂଶ ଗ୍ରହଣ କରିଥିଲେ ।
ଭୁବନେଶ୍ୱର, ଫେବ୍ରୁଆରୀ ୨୯(ଲୋକାଲ ୱାୟାର): ଓଡ଼ିଆ ଭାଷା, ସାହିତ୍ୟ ଓ ସଂସ୍କୃତି ବିଭାଗ ଆନୁକୂଲ୍ୟରେ ଓଡ଼ିଶା ସଙ୍ଗୀତ ନାଟକ ଏକାଡେମୀ ପକ୍ଷରୁ ଆୟୋଜିତ ଆଦିବାସୀ ନୃତ୍ୟ ଓ ସଙ୍ଗୀତ ଉତ୍ସବ ଡଙ୍ଗର ନାଚ ଅନୁଷ୍ଠିତ ହେବ ।
ଦୁଇଦିନ ବ୍ୟାପୀ ୪ ଓ ୫ତାରିଖରେ ବାରବାଟୀ ଷ୍ଟାଡିୟମ୍ କଟକଠାରେ ଏହି କାର୍ଯ୍ୟକ୍ରମ ହେବ ବୋଲି ଓଡ଼ିଶା ସଙ୍ଗୀତ ନାଟକ ଏକାଡେମୀ ସଚିବ ପ୍ରବୋଧ ରଥ ସୂଚନା ଦେଇଛନ୍ତି ।
ଉତ୍ସବ ଅବସରରେ ମୟୁରଭଞ୍ଜର ସାନ୍ତାଳି, ଭୂମିୟା, ସାନ୍ତାଳି, ଛାଉଣୀ, କେନ୍ଦୁଝରର ଜୁଆଙ୍ଗ, ସୁନ୍ଦରଗଡ଼ର କିଷା, ମୁଣ୍ଡାରୀ, ଓରାଂଓ, ଫୁଲବାଣୀର କନ୍ଧ, କୁଟିଆ କନ୍ଧ, ଗଜପତିର ଲାଞ୍ଜିଆ ସଉରା, ସଉରା, ରାୟଗଡ଼ାର ଡଙ୍ଗରିଆ କନ୍ଧ, ସଉରା, ଡଙ୍ଗରିଆ କନ୍ଧ, କୋରାପୁଟର ପରଜା, ଗଦବା, ଦୁରୁଆ, ନବରଙ୍ଗପୁରର ଭୋତଡ଼ା, ଗଣ୍ଡା, ହୋଲଭା, ମାଲକାନାଗିରିର ଭୂମିୟା, କୋୟା ଓ ବଣ୍ଡା ନୃତ୍ୟ ପରିବେଷଣ କରାଯିବ ।
ଭୁବନେଶ୍ୱର, ଫେବ୍ରୁଆରୀ ୨୯(ଲୋକାଲ ୱାୟାର): ଗୃହ ନିର୍ମାଣ ଓ ନଗର ଉନ୍ନୟନ ବିଭାଗ ଦ୍ୱାରା ନିର୍ମିତ 'ଉନ୍ନତି ଭବନ' ନାମରେ ଏକ ବହୁତଳ ଅଟ୍ଟାଳିକା ଶନିବାର ଉଦଘାଟିତ ହୋଇଛି । ଏହାକୁ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଲୋକାର୍ପଣ କରିଛନ୍ତି ।
ଭୁବନେଶ୍ୱର ସତ୍ୟନଗରଠାରେ ଅବସ୍ଥିତ ଏହି ୫ମହଲା ବିଶିଷ୍ଟ ଭବନଟି ୨ ଏକର ଜମି ଉପରେ ନିର୍ମାଣ ହୋଇଛି । ଏହାର ମୋଟ୍ ଅଞ୍ଚଳ ରହିଛି ୯୩,୨୫୦ ବର୍ଗଫୁଟ । ପାର୍କିଂ ପାଇଁ ୩୫,୦୫୦ ବର୍ଗଫୁଟ ସ୍ଥାନ ରହିଛି ।
ପାର୍କିଂ ଅଞ୍ଚଳରେ ୨୫୦ଟି ଦୁଇଚକିଆ ଏବଂ ୮୦ଟି ଚାରି ଚକିଆ ଯାନ ରହିବାର ବ୍ୟବସ୍ଥା କରାଯାଇଛି ।
ଏହି ଅଟ୍ଟାଳିକାରେ ଗୃହ ନିର୍ମାଣ ଓ ନଗର ଉନ୍ନୟନ ବିଭାଗ ଅଧୀନରେ ଥିବା ବିଭିନ୍ନ କାର୍ଯ୍ୟାଳୟ ଯଥା, ଓଡ଼ିଶା ୱାଟର୍ ସପ୍ଲାଏ ଆଣ୍ଡ୍ ସ୍ୱେରେଜ୍ ବୋର୍ଡ, ପବ୍ଲିକ୍ ହେଲଥ ଇଞ୍ଜିନିୟରିଂ ଅର୍ଗାନାଇଜେସନ୍, ୱାଟକୋ, ଆବାସ ମିସନ, ଜାଗା ମିସନ ଭଳି ଅନୁଷ୍ଠାଗୁଡ଼ିକ ରହିଛି ।
ଯେଉଁଠି ଏକାଠି ୪୦୦ବ୍ୟକ୍ତି କାମ କରିପାରିବେ । ଯାହା ସମନ୍ୱିତ ଭାବେ କାର୍ଯ୍ୟ କରି ପୌର ସେବା ପ୍ରଦାନରେ ଉନ୍ନତି ଆଣି ପାରିବେ । ଏହି ଅବସରରେ ବସ୍ତି ରୂପାନ୍ତରଣ ଉଦ୍ଦେଶ୍ୟରେ କାର୍ଯ୍ୟ କରୁଥିବା ଜାଗା ମିସନକୁ ବି ମୁଖ୍ୟମନ୍ତ୍ରୀ ଲୋକାର୍ପଣ କରିଥିଲେ ।
ଏହି ଅଟ୍ଟାଳିକାରେ ୧୧୦କିଲୋୱାଟ୍ ସୋଲାର୍ ପାୱାର୍ ପ୍ଲାଣ୍ଟ୍, ଛାତ ଉପରେ ବର୍ଷା ଜଳ ଅମଳ ବ୍ୟବସ୍ଥା, ବର୍ଜ୍ୟବସ୍ତୁ ପରିଚାଳନା ବ୍ୟବସ୍ଥା ସ୍ୱତନ୍ତ୍ର ଭାବେ ପ୍ରସ୍ତୁତ କରାଯାଇଛି ।
ଏହାବ୍ୟତୀତ ସଭାସମିତି ପାଇଁ ୩ଟି ବଡ଼ ଏବଂ ୩ଟି କ୍ଷୁଦ୍ର ସମ୍ମିଳନୀ କକ୍ଷ, ପାଠାଗାର, ଖାଦ୍ୟ ପ୍ରସ୍ତୁତି ଏବଂ ଖାଦ୍ୟ ଗ୍ରହଣ ସ୍ଥାନ, ରିସେପ୍ସନ୍ ଲବି, ୪ଟି ଅତିଥି ଅଭ୍ୟର୍ଥନା ପ୍ରକୋଷ୍ଠ ସାଙ୍ଗକୁ ଅଟ୍ଟାଳିକା ବାହାରେ ସୁନ୍ଦର ଲ୍ୟାଣ୍ଡ୍ ସ୍କେପିଂ, ଅତି ଆକର୍ଷଣୀୟ ସୁସଜ୍ଜିତ ଆଲୋକ ବ୍ୟବସ୍ଥା ସାଙ୍ଗକୁ ସିସିଟିଭି ବ୍ୟବସ୍ଥା କରାଯାଇଛି । ଏହି ପ୍ରକଳ୍ପରେ ମୋଟ୍ ୩୦କୋଟି ଖର୍ଚ୍ଚ ହୋଇଛି ।
ଏହି ଭବନ ଲୋକାର୍ପଣ ଅବସରରେ ଆୟୋଜିତ ରାଜ୍ୟସ୍ତରୀୟ ଉତ୍ସବରେ ମୁଖ୍ୟମନ୍ତ୍ରୀ ଓଏମଏଏସ୍ ଓ ଓଏମପିଏସ୍ ଅଧିକାରୀଙ୍କୁ ନିଯୁକ୍ତି ପତ୍ର ବଣ୍ଟନ କରିଥିଲେ । ଓଡ଼ିଶା ପୌର କ୍ୟାଡର ଅନ୍ତର୍ଭୁକ୍ତ ନୂତନ ଭାବେ ଓପିଏସସିଙ୍କ ଦ୍ୱାରା ଚୟନ କରାଯାଇଥିଲା ।
୨୮ଜଣ ଓଡ଼ିଶା ପୌର ପ୍ରଶାସନ ସେବା(ଓଏମଏଏସ୍) ଏବଂ ୧୨ଜଣ ଓଡ଼ିଶା ପୌର ଯୋଜନା ସେବା(ଓଏମପିଏସ୍) ଅଧିକାରୀଙ୍କୁ ନିଯୁକ୍ତ ପତ୍ର ପ୍ରଦାନ କରିଛନ୍ତି ।
ସମସ୍ତ ଯୁବ ଅଧିକାରୀଙ୍କୁ ସ୍ୱାଗତ କରିବା ସଙ୍ଗେ ସଙ୍ଗେ 'ମୋ ସରକାର' ଏବଂ ୫ 'ଟି'ଧାରାରେ କାର୍ଯ୍ୟକରି ସହରାଞ୍ଚଳର ପୌର ଶାସନ ବ୍ୟବସ୍ଥାକୁ ଏକ ନୂତନ ସ୍ତରକୁ ନେବା ପାଇଁ ମୁଖ୍ୟମନ୍ତ୍ରୀ ଉପଦେଶ ଦେଇଥିଲେ ।
ଏହି କାର୍ଯ୍ୟକ୍ରମରେ ମନ୍ତ୍ରୀ ପ୍ରତାପ ଜେନା ଏବଂ ମୁଖ୍ୟ ଶାସନ ସଚିବ ଅସିତ ତ୍ରିପାଠୀ ଓ ଅନ୍ୟାନ୍ୟ ଅଧିକାରୀବୃନ୍ଦ ଯୋଗ ଦେଇଥିଲେ ।
ଭୁବନେଶ୍ୱର, ଫେବ୍ରୁଆରୀ ୨୮(ଲୋକାଲ ୱାୟାର): ଆସନ୍ତା ମାର୍ଚ୍ଚ ୧ରୁ ପାଞ୍ଚଦନବ୍ୟାପୀ ୫ତାରିଖ ପର୍ଯ୍ୟନ୍ତ ଅନୁଷ୍ଠିତ ହେଉଛି 'ପୂର୍ବରଙ୍ଗ' ଜାତୀୟ ନାଟକ ମହୋତ୍ସବ ।
ରବୀନ୍ଦ୍ର ମଣ୍ଡପଠାରେ ପ୍ରତି ସନ୍ଧ୍ୟା ସାଢ଼େ ୬ଟାରେ ବିଭିନ୍ନ ଭାଷାର ନାଟକ ପରିବେଷିତ ହେବ ।
ତା'ପରଦିନ ପୂର୍ବାହ୍ନ ୧୦ଟା ସମୟରେ ସେହି ରବୀନ୍ଦ୍ର ମଣ୍ଡପରେ ନାଟକ ସମ୍ପର୍କିତ ନିର୍ଦ୍ଦେଶକ ଓ କଳାକାରମାନଙ୍କ ଉପସ୍ଥିତିରେ ନାଟ୍ୟକାର ଓ ନିର୍ଦ୍ଦେଶକ ସୁବୋଧ ପଟ୍ଟନାୟକଙ୍କ ପୌରୋହିତ୍ୟରେ ଆଲୋଚନାଚକ୍ର ଅନୁଷ୍ଠିତ ହେବ ବୋଲି ସାମ୍ବାଦିକ ସମ୍ମିଳନୀରେ ସୂଚନା ଦିଆଯାଇଛି ।
ଓଡ଼ିଆ ଭାଷା, ସାହିତ୍ୟ ଓ ସଂସ୍କୃତି ବିଭାଗ ଆନୁକୂଲ୍ୟରେ, ଓଡ଼ିଶା ସଙ୍ଗୀତ ନାଟକ ଏକାଡେମୀ ପକ୍ଷରୁ ପୂର୍ବାଞ୍ଚଳ ସାଂସ୍କୃତିକ କେନ୍ଦ୍ର, କୋଲକାତା ଏବଂ ଓଡ଼ିଶା ନାଟ୍ୟ ସଂଘ, ଭୁବନେଶ୍ୱର ସହାୟତାରେ ଏହି ବହୁଭାଷୀ ନାଟକ ମହୋତ୍ସବ ଆୟୋଜିତ ହୋଇଛି ।
ପ୍ରଥମ ସନ୍ଧ୍ୟାରେ ଗିରିଶ କର୍ଣ୍ଣଡଙ୍କ ରଚିତ ୨ଘଣ୍ଟା ୧୦ମିନିଟ୍ ଅବଧିର ପ୍ରସିଦ୍ଧ ନାଟକ 'ନାଗମଣ୍ଡଳ' ଓଡ଼ିଆରେ ମଞ୍ଚସ୍ଥ ହେବ । ନଳିନୀ ନିହାର ନାୟକଙ୍କ ନିର୍ଦ୍ଦେଶନାରେ ରାଉରକେଲା ନ୍ୟୁକ୍ୱେଷ୍ଟ ରିପରଟୋରୀର କଳାକାରମାନେ ନାଟକ ପରିବେଷଣ କରିବେ ।
ଏହାକୁ ଓଡ଼ିଆରେ ଅନୁବାଦ କରିଛନ୍ତି ଅଧ୍ୟାପକ ସୁକେଶ ପଣ୍ଡା । ଏହି ନାଟକଟି ନଳିନୀଙ୍କ ପାଇଁ ଏକ ଗର୍ବ ।
ସର୍ବଭାରତୀୟସ୍ତରରେ ସେ ତାକୁ ୧୧ରୁ ଅଧିକ ଥର ମଞ୍ଚସ୍ଥ କରିବା ସହ ନିକଟରେ ୨୧ତମ ଭାରତ ରଙ୍ଗ ମହୋତ୍ସବ ପାରାଲାଲ ଥିଏଟର ଫେଷ୍ଟିଭାଲରେ ପ୍ରଦର୍ଶନ କରି ପ୍ରଶଂସିତ ହୋଇଛି ।
ଦ୍ୱିତୀୟ ସନ୍ଧ୍ୟାରେ ସୁରଜ ପ୍ରକାଶଙ୍କ ରଚନାରେ ଦେଢ଼ ଘଣ୍ଟା ଅବଧିର ହିନ୍ଦୀ ନାଟକ 'ଜାଲିଆନାୱାଲାବାଗ୍' ପରିବେଷିତ ହେବ । ଅଶୋକ ବାଣ୍ଠିଆଙ୍କ ନିର୍ଦ୍ଦେଶନାରେ ମୁମ୍ବାଇ ଅଶୋକ ବାଣ୍ଠିଆ ଗ୍ରୁପ୍ ଦ୍ୱାରା ଏହି ନାଟକ ପରିବେଷିତ ହେବ ।
ତୃତୀୟ ସନ୍ଧ୍ୟାରେ ପ୍ରବିର ଗୁହାଙ୍କ ରଚନା ଓ ନିର୍ଦ୍ଦେଶନାରେ ଦୁଇ ଘଣ୍ଟା ଅବଧର ବଙ୍ଗଳା ନାଟକ 'ଟିଟାଶ ଏକଟି ନଦୀର ନାମ୍' କୋଲକାତା ଅଲଟରନେଟିଭ୍ ଥିଏଟର କଳାକାରଙ୍କ ଦ୍ୱାରା ପରିବେଷିତ ହେବ ।
ଚତୁର୍ଥ ସନ୍ଧ୍ୟାରେ ପବିତ୍ର ରାବାଙ୍କ ରଚନା ଓ ନିର୍ଦ୍ଦେଶନାରେ ଏକ ଘଣ୍ଟା ଅବଧିର ଅହମିଆ ନାଟକ 'କିନ୍ତୁ କୋଉ' ପରିବେଷଣ କରିବେ ଆସାମ ଦାପୋନ ଦ ମିରର କଳାକାରମାନେ । ଏହି ଟିମରେ ସମସ୍ତେ ବାମନ । ସେମାନଙ୍କୁ ନେଇ ମଞ୍ଚକୁ ଓହ୍ଲାଇବେ ପବିତ୍ର ।
ପଞ୍ଚମ ଅର୍ଥାତ୍ ଉଦଯାପନୀ ସନ୍ଧ୍ୟାରେ ଦୁଇ ଘଣ୍ଟା ଅବଧିର ହିନ୍ଦୀ ନାଟକ 'ଶକୁନ୍ତଳା' ପରିବେଷିତ ହେବ । ସଂସ୍କୃତରେ ଏହାର ମୂଳରଚନା କାଳିଦାସ କରିଥିବାବେଳେ ତାକୁ ହିନ୍ଦୀରେ ଅନୁବାଦ କରିଥିଲେ ମୋହନ ରାକେଶ ।
ଏହାର ନିର୍ଦ୍ଦେଶନା ସତ୍ୟବ୍ରତ ରାଉତ ଦେଇଥିବାବେଳେ ହାଇଦ୍ରାବାଦ ଥିଏଟର ଆର୍ଟ ୟୁନିଭର୍ସିଟିର କଳାକାର ନାଟକ ମଞ୍ଚସ୍ଥ କରିବେ ।
ମହୋତ୍ସବରେ ଦୁଇ ଓଡ଼ିଆ ନିର୍ଦ୍ଦେଶକ ନଳିନୀ ଏବଂ ସତ୍ୟବ୍ରତଙ୍କ ନାଟକ ଦର୍ଶକ ଦେଖିବାକୁ ପାଇବେ ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
